Uskonnottomat Suomessa ry 6.3.2018

Opetus- ja kulttuuriministeriölle

OKM/41/010/2017

**Lausunto luonnoksesta hallituksen esitykseksi eduskunnalle lukiolaiksi** sekä

**Lausunnon keskeinen sisältö**

Uskonnottomat Suomessa ry:n mielestä tässä yhteydessä pitäisi myös lukioiden katsomusaineiden opetus päivittää vastaamaan nykyajan vaatimuksia. Oman uskonnon periaatteeseen perustuvasta uskonnon ja elämänkatsomustiedon opetuksesta pitäisi vihdoin siirtyä kaikille opiskelijoille yhteisen katsomustiedon opetukseen.

Hallituksen tavoitteena on lisätä lukiokoulutuksen vetovoimaa yleissivistävänä koulutusmuotona. Tämän tavoitteen mukaista ei ole se, että opiskelijat erotellaan toisistaan kotitaustan perusteella opiskelemaan etupäässä heidän vanhempiensa uskontoa. Yleissivistykseen kuuluu tietoa ja ymmärrystä kaikkien suomalaisten katsomuksista.

Nykyinen tapa lokeroida opiskelijat vähemmistöön kuuluvat leimaavasti ei edistä suvaitsevaisuutta ja erilaisuuden ymmärtämistä ja siten yhteiskuntarauhan säilymistä. Tästä erilaisuutta korostavasta järjestelmästä on aika siirtyä yhteisölliseen opetustapaan niin, että katsomusten välinen vuorovaikutus ja yhteinen pohtiminen mahdollistetaan.

Siksi ehdotamme, että esityksessä lukiolaiksi 11 §:n 1 momentti muutetaan niin että sanojen ‘uskonnon tai elämänkatsomustiedon’ tilalle tulee ‘katsomustiedon’ ja 16 § poistetaan kokonaan.

Toissijaisesti ehdotamme, että 16 § muutetaan sellaiseksi, että kaikki opiskelijat saavat vapaasti valita katsomusaineensa. Alle 18-vuotias opiskelija ei voi itsenäisesti päättää uskonnolliseen yhdyskuntaan liittymisestä tai sellaisesta eroamisesta, joten hän ei nykyään voi itse valita oppiainettaan kiinnostuksensa mukaisesti. Opiskelijan vanhempien uskonnon opiskelun pakollisuus ei ole sopusoinnussa yksilöllisen opintopolun edistämisen kanssa.

Helsingissä 6.3.2018

Uskonnottomat Suomessa ry

Kaisa Robbins

050 340 3202

posti@uskonnottomatsuomessa.fi